Nariadenie Komisie (ES) č. 547/1999
z 12. marca 1999,
ktoré mení a dopĺňa nariadenie (ES) č. 2802/95 o zatrieďovaní určitých druhov tovaru do kombinovanej nomenklatúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [1], naposledy zmenené a doplnené nariadením (ES) č. 2261/98 [2], najmä na jeho článok 9,
keďže na zabezpečenie jednotného uplatňovania kombinovanej nomenklatúry, ktorá je pripojená k spomínanému nariadeniu, je potrebné prijať opatrenia týkajúce sa zatrieďovania tovaru uvedeného v prílohe k tomuto nariadeniu;
keďže nariadením (EHS) č. 2658/87 sa ustanovili všeobecné pravidlá pre interpretáciu kombinovanej nomenklatúry, pričom tieto pravidlá sa uplatňujú aj pre každú inú nomenklatúru, ktorá z nej úplne alebo čiastočne vychádza alebo k nej pridáva ďalšie členenie a ktorá sa zavádza osobitnými ustanoveniami spoločenstva so zreteľom na uplatňovanie colných alebo iných opatrení týkajúcich sa obchodu s tovarom;
keďže v prílohe k nariadeniu Komisie (ES) č. 2802/95 zo 4. decembra 1995 o zatrieďovaní určitých druhov tovaru do kombinovanej nomenklatúry [3] sa výrobok č. 1 zatriedil ako nápoj bez toho, aby sa vzali do úvahy jeho špecifické terapeutické a profylaktické vlastnosti pri liečbe anémie spôsobenej nedostatkom železa; keďže je potrebné zmeniť a doplniť zatriedenie tohto výrobku, ktorý sa musí považovať za liek;
keďže opatrenia, ktoré sa ustanovujú v tomto nariadení, sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Zatriedenie výrobku č. 1 v prílohe k nariadeniu (ES) č. 2802/95 sa nahrádza zatriedením, ktoré sa uvádza v prílohe k tomuto nariadeniu.
Článok 2
Toto nariadenie nadobúda účinnosť 21. deň od jeho uverejnenia v Úradnom vestníku Európskeho spoločenstva.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 12. marca 1999